Rakkomandazzjoni għal RAKKOMANDAZZJONI TAL-KUNSILL bil-għan li tintemm il-qagħda ta’ defiċit eċċessiv tal-gvern ta' Franza /* COM/2015/0115 final */





Rakkomandazzjoni għal RAKKOMANDAZZJONI TAL-KUNSILL bil-għan li tintemm il-qagħda ta’ defiċit eċċessiv tal-gvern ta' Franza IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 126(7) tiegħu, Wara li kkunsidra r-Rakkomandazzjoni mill-Kummissjoni Ewropea, Billi: (1) Skont l-Artikolu 126 tat-Trattat dwar il-Funzjonament tal-Unjoni Ewropea (TFUE), l-Istati Membri jevitaw li jkollhom defiċits eċċessivi tal-gvern. (2) Il-Patt ta’ Stabbiltà u Tkabbir huwa bbażat fuq l-għan ta’ finanzi sodi tal-gvern bħala mezz biex jissaħħu l-kundizzjonijiet għall-istabbiltà tal-prezzijiet u għal tkabbir sostenibbli b’saħħtu li jwassal għall-ħolqien tal-impjiegi. (3) Fis-27 ta’ April 2009, il-Kunsill iddeċieda, skont l-Artikolu 104(6) tat-Trattat li jistabbilixxi l-Komunità Ewropea (TKE), li fi Franza kien hemm defiċit eċċessiv u ħareġ Rakkomandazzjoni sabiex jiġi kkoreġġut id-defiċit eċċessiv sa mhux aktar tard mill-2012[1], skont l-Artikolu 104(7) TKE u l-Artikolu 3 tar-Regolament tal-Kunsill (KE) Nru 1467/97 tas-7 ta' Lulju 1997 dwar li titħaffef u tiġi ċċarata l-implimentazzjoni tal-proċedura ta' defiċit eċċessiv[2]. (4) Fit-2 ta’ Diċembru 2009, il-Kunsill iddeċieda, b’konformità mal-Artikolu 126(7) TFUE, li minkejja li l-awtoritajiet Franċiżi kienu ħadu azzjoni effettiva, wara l-adozzjoni tar-Rakkomandazzjoni tal-Kunsill tas-27 ta' April 2009, kienu seħħew avvenimenti ekonomiċi negattivi mhux mistennija li kellhom konsegwenzi żvantaġġużi kbar għall-finanzi tal-gvern. Bħala konsegwenza, il-Kunsill irrakkomanda li Franza tikkoreġi d-defiċit eċċessiv tagħha sa mhux aktar tard mill-2013. (5) Fl-21 ta’ Ġunju 2013, il-Kunsill iddeċieda, f’konformità mal-Artikolu 126(7) TFUE, li minkejja li l-awtoritajiet Franċiżi kienu ħadu azzjoni effettiva, wara l-adozzjoni tar-Rakkomandazzjoni tal-Kunsill tat-2 ta' Diċembru 2009, kienu seħħew avvenimenti ekonomiċi negattivi mhux mistennija li kellhom konsegwenzi żvantaġġużi kbar għall-finanzi tal-gvern. Bħala konsegwenza, il-Kunsill irrakkomanda li Franza tikkoreġi d-defiċit eċċessiv tagħha sa mhux aktar tard mill-2015. Sabiex id-defiċit ġenerali tal-gvern jinġieb għal livell inqas minn 3 % tal-PDG b'mod kredibbli u sostenibbli. kien irrakkomandat li Franza (a) fl-2013 tilqa defiċit nominali ta' 3,9 % tal-PDG, 3,6 % fl-2014 u 2,8 % fl-2015, li kien ikkunsidrat konsistenti ma' prestazzjoni ta' titjib fil-bilanċ strutturali ta' 1,3 % tal-PDG fl-2013, 0,8 % fl-2014 u 0,8 % fl-2015, abbażi tal-previżjoni estiża tar-rebbiegħa 2013 tal-Kummissjoni; (b) timplimenta kompletament il-miżuri diġà adottati għall-2013 (1½ % tal-PDG) u tispeċifika, tadotta u timplimenta malajr il-miżuri ta' konsolidazzjoni neċessarji għall-2014 u l-2015 sabiex tikseb it-titjib rakkomandat fil-bilanċ strutturali, filwaqt li tkompli kif ippjanat attwalment b'rieżami dettaljat tal-kategoriji tal-infieq madwar is-subsetturi kollha tal-amministrazzjoni pubblika, inkluż fil-livell tas-sigurtà soċjali u l-gvern lokali. (c) tuża l-qligħ kollu mhux mistenni għat-tnaqqis tad-defiċit. Kien irrakkomandat ukoll li miżuri ta’ konsolidazzjoni baġitarja iwasslu għal titjib dejjiemi fil-bilanċ strutturali tal-amministrazzjoni pubblika b’mod li jiffavorixxi t-tkabbir. Fir-rakkomandazzjonijiet tiegħu, il-Kunsill stabbilixxa l-iskadenza tal-1 ta' Ottubru 2013 sabiex Franza tieħu azzjoni effettiva u, f'konformità mal-Artikolu 3(4a) tar-Regolament tal-Kunsill (KE) Nru 1467/97, biex tirrapporta fid-dettall l-istrateġija ta' konsolidazzjoni prevista biex jintlaħqu l-miri. (6) Fil-15 ta' Novembru 2013, il-Kummissjoni kkonkludiet li, abbażi tat-tbassir tal-ħarifa 2013 tal-Kummissjoni, Franza kienet ħadet azzjoni effettiva għall-konformità mar-rakkomandazzjoni tal-Kunsill tal-21 ta' Ġunju 2013 biex iġġib id-defiċit tal-amministrazzjoni pubblika taħt il-valur ta' referenza ta' 3 % tal-PDG u qieset li, għaldaqstant, ma kien meħtieġ l-ebda pass addizzjonali fil-proċedura ta' defiċit eċċessiv. (7) F’konformità mal-Artikoli 9 (1) u 17 (2) tar-Regolament (UE) Nru 473/2013, fl-1 ta’ Ottubru 2013 Franza ppreżentat Programm ta’ Sħubija Ekonomika lill-Kummissjoni u lill-Kunsill. Fl-opinjoni tiegħu adottata fl-10 ta’ Diċembru il-Kunsill ikkunsidra li l-Programm ta’ Sħubija Ekonomika ta’ Franza kien jinkludi sett ta’ riformi fiskali-strutturali li kien parzjalment adegwat biex isostni korrezzjoni effettiva u dejjiema tad-defiċit eċċessiv. (8) Fil-5 ta’ Marzu 2014, il-Kummissjoni ħarġet Rakkomandazzjoni dwar miżuri li għandhom jittieħdu minn Franza sabiex tiġi żgurata korrezzjoni f’waqtha tad-defiċit eċċessiv tagħha. Fir-Rakkomandazzjoni tagħha, il-Kummissjoni qieset li Franza kellha tagħmel aktar sforzi biex tiżgura konformità sħiħa mar-Rakkomandazzjoni tal-Kunsill tal-21 ta’ Ġunju 2013. Fil-programm ta’ stabbiltà tagħha ppreżentat fis-7 ta’ Mejju 2014, Franza spjegat għadd ta’ miżuri addizzjonali għall-2014. Meta jitqies ukoll il-fatt li l-isforz fiskali milħuq fl-2013 kien ogħla minn dak mistenni meta saret ir-Rakkomandazzjoni tal-Kummissjoni, ġie kkunsidrat li l-programm ta' stabbiltà ġeneralment kien iwieġeb għar-rakkomandazzjoni tal-Kummissjoni. (9) Fit-13 ta’ Jannar 2015, il-Kummissjoni ppreżentat Komunikazzjoni dwar “L-aħjar użu tal-flessibbiltà fir-regoli eżistenti tal-Patt tal-Istabbiltà u Tkabbir” (COM(2015) 12). Il-Komunikazzjoni tiċċara li Kummissjoni se tqis l-eżistenza ta’ pjan ta’ riforma strutturali ddedikat, li jipprovdi informazzjoni dettaljata u verifikabbli, kif ukoll skedi ta’ żmien kredibbli għall-adozzjoni u t-twettiq, meta tirrakkomanda skadenza għall-korrezzjoni tad-defiċit eċċessiv jew it-tul ta’ kwalunkwe estensjoni sa dik l-iskadenza. Il-Kummissjoni se tissorvelja mill-qrib l-implimentazzjoni tar-riformi. Fil-każ ta' nuqqas ta' implimentazzjoni, il-Kummissjoni se tikkunsidra dan bħala fattur aggravanti fil-valutazzjoni ta’ azzjoni effettiva bi tweġiba għar-Rakkomandazzjoni tal-Proċedura ta' Defiċit Eċċessiv u meta tistabbilixxi skadenza għall-korrezzjoni tad-defiċit eċċessiv. Nuqqas ta’ azzjoni effettiva se jwassal għal intensifikazzjoni tal-proċedura u s-sospensjoni possibbli tal-Fondi Ewropej Strutturali u tal-Investiment. Għall-Istati Membri taż-żona tal-euro, dan ifisser li l-Kummissjoni tirrakkomanda lill-Kunsill l-impożizzjoni ta’ multa. (10) Skont l-Artikolu 3(5) tar-Regolament (KE) Nru 1467/97, il-Kunsill jista’ jiddeċiedi, fuq rakkomandazzjoni mill-Kummissjoni, li jadotta rakkomandazzjoni riveduta skont l-Artikolu 126(7) tat-TFUE, jekk tkun ittieħdet azzjoni effettiva u jekk avvenimenti ekonomiċi negattivi mhux mistennija li kellhom konsegwenzi żvantaġġużi kbar għall-finanzi tal-gvern iseħħu wara l-adozzjoni ta' dik ir-rakkomandazzjoni. L-avvenimenti ekonomiċi żvantaġġużi mhux mistennija b'effetti baġitarji żvantaġġużi kbar se jiġu vvalutati fuq l-isfond tat-tbassir ekonomiku li fuqu hija bbażata r-rakkomandazzjoni tal-Kunsill. (11) Skont l-Artikolu 126(7) TFUE u l-Artikolu 3 tar-Regolament tal-Kunsill (KE) Nru 1467/97, il-Kunsill huwa meħtieġ jagħmel rakkomandazzjonijiet lill-Istat Membru kkonċernat bil-ħsieb li tintemm is-sitwazzjoni ta’ defiċit eċċessiv fi żmien determinat. Ir-rakkomandazzjoni trid tistabbilixxi skadenza massima ta' sitt xhur sabiex tittieħed azzjoni effettiva mill-Istat Membru kkonċernat biex jikkoreġi d-defiċit eċċessiv, li tista' titnaqqas għal tliet xhur. Barra minn dan, f’rakkomandazzjoni biex jiġi kkoreġut defiċit eċċessiv, il-Kunsill għandu jitlob għall-kisba ta’ miri baġitarji annwali li, abbażi tat-tbassir li fuqu tissejjes ir-rakkomandazzjoni, jkunu konsistenti ma’ titjib minimu annwali fil-bilanċ strutturali, jiġifieri l-bilanċ aġġustat ċiklikament minbarra miżuri ta’ darba u miżuri temporanji oħrajn, ta’ mill-inqas 0,5 % tal-PDG bħala valur ta’ referenza. (12) Fid-dokument ta’ ħidma tal-persunal tal-Kummissjoni tad-29 ta’ Mejju 2013, is-servizzi tal-Kummissjoni pproġettaw li l-ekonomija Franċiża tonqos b’0,1 % fl-2013 u mbagħad tespandi b’0,6 % u 1,1 % fl-2014 u fl-2015, rispettivament. Barra minn hekk, it-tbassir tar-rebbiegħa 2013 tal-Kummissjoni, li kien jirfed ix-xenarju stabbilit fid-dokument ta’ ħidma tal-persunal tal-Kummissjoni tad-29 ta’ Mejju 2013, kien jipprevedi li l-indiċi armonizzat tal-prezzijiet tal-konsumatur (harmonised index of consumer prices - HICP) jiżdied b’1,2 % fl-2013 u 1,7 % fl-2014. Dan it-tbassir ta' tkabbir u inflazzjoni intuża bħala bażi għar-rakkomandazzjoni tal-Kunsill skont l-Artikolu 126(7) TFUE tal-21 ta' Ġunju 2013. Fl-2013, it-tkabbir tal-PDG fil-fatt irriżulta xi ftit ogħla milli mistenni mill-Kummissjoni, minħabba li l-PDG kiber b’0,3 %. Min-naħa l-oħra, l-HICP żdied b’1,0 % biss. (13) It-tbassir tax-xitwa 2015 tal-Kummissjoni jipproġetta li l-PDG żdied b’0,4 % fl-2014, 0.2 pp. inqas minn dak li kien previst f’xenarju bażi li jirfed ir-rakkomandazzjoni dwar il-PDE. It-tkabbir tal-PDG hu stmat li ġie xprunat l-aktar minn żieda fl-inventarji, il-konsum pubbliku u privat, filwaqt li l-investiment u l-esportazzjonijiet netti huma mistennija li naqsu. B’paragun, fi żmien ir-rakkomandazzjoni, l-investiment kien mistenni li jiżdied fl-2014 fuq it-titjib fil-fiduċja fin-negozju, filwaqt li d-domanda esterna kienet mistennija li tkun ħafna iktar b’saħħitha. Sadanittant, traħħis fil-prezzijiet tal-enerġija u attività dgħajfa taffew l-impatt li kellu fuq il-prezzijiet it-tqassim mill-ġdid tal-VAT introdott f’Jannar 2014. Bħala konsegwenza, hu mistenni li l-inflazzjoni tal-HICP tkun naqset għal 0,6 % fl- 2014. L-inflazzjoni fl-2013 u fl-2014 b’hekk irriżultat notevolment aktar baxxa milli mistennija fir-rebbiegħa tal-2013. Fl-2015, il-PDG huwa pproġettat li jiżdied b’1,0 % filwaqt li l-HICP hija mistennija li tibqa' fissa (0.0 % tal-inflazzjoni). (14) Fl-2013, id-defiċit ġenerali tal-gvern kien jammonta għal 4,1 % tal-PDG, li kien ogħla mill-objettiv ta' 3,9 % tal-PDG stipulat fir-Rakkomandazzjoni tal-21 ta’ Ġunju 2013. B’mod partikolari, kien hemm impatt negattiv fuq id-dħul pubbliku minn elastiċità ħafna iktar baxxa milli mistenni tad-dħul fiskali, minkejja miżuri diskrezzjonarji li ammontaw għal EUR 27 biljun (1,3 % tal-PDG) skont il-Kummissjoni. Il-konsolidament fiskali kif imkejjel bil-bidla fil-bilanċ strutturali kien ta’ 1,0 % tal-PDG. B'korrezzjoni għar-reviżjonijiet fit-tkabbir potenzjali u n-nuqqasijiet fid-dħul (0,2 pp tal-PDG), il-bidla fil-bilanċ strutturali għall-2013 kienet ta’ 1,2 % tal-PDG. Dan ma jilħaqx il-1,3 % tal-PDG tat-titjib irrakkomandat mill-Kunsill fil-21 ta’ Ġunju 2013, għalkemm b’marġni żgħir. Abbażi ta' miżuri diskrezzjonali adottati fuq in-naħa tad-dħul u fuq l-iżviluppi fl-infiq totali meta mqabbel max-xenarju stabbilit fir-Rakkomandazzjoni tal-Kunsill tal-21 ta’ Ġunju 2013, il-valutazzjoni minn isfel għal fuq tal-konsolidament fiskali hija ta’ -0,1 % tal-PDG, għal darb’ oħra ftit inqas miż-0,0 % tal-PDG tal-miżuri addizzjonali meqjusa neċessarji biex jilħqu l-miri baġitarji stabbiliti fir-Rakkomandazzjoni tal-Kunsill. (15) Skont it-tbassir tax-xitwa 2015 tal-Kummissjoni, id-defiċit nominali hu kkalkulat li kompla jiżdied fl-2014 minkejja sforzi sinifikanti biex titrażżan iż-żieda fl-infiq pubbliku. Tabilħaqq, huwa mistenni li jsir tfaddil mit-tkomplija l-iffriżar tal-pagi tas-settur pubbliku, mill-impatt tar-riformi tal-pensjonijiet, u minn nefqa anqas fil-livell lokali. Madankollu, dawn huma mistennija li jkunu ssuperati minn eskalazzjoni ta’ kreditu tat-taxxa għall-kompetittività u l-impjiegi (CICE), li skont ir-regoli tal-ESA 2010 huwa kontabilizzat bħala infiq pubbliku u li l-kost tiegħu huwa stmat li jammonta għal EUR 11-il biljun (0,4 % tal-PDG) fl-2014. Fuq in-naħa tad-dħul, it-tqassim mill-ġdid tar-rati tal-VAT implimentat fl-1 ta’ Jannar u l-irduppjar tat-taxxa eċċezzjonali fuq il-kumpaniji mħallsa minn kumpaniji kbar kellha impatt pożittiv fuq id-dħul mit-taxxi. Madankollu, tkabbir u inflazzjoni reali tal-PDG aktar baxx milli mistenni, flimkien ma' elastiċità li għadha baxxa tad-dħul mit-taxxa mal-PDG, kienu ta’ piż fuq id-dħul fiskali. (16) Id-defiċit strutturali, ibbażat fuq it-tbassir tax-xitwa 2015 tal-Kummissjoni, huwa stmat li jonqos minn 3,3 % tal-PDG fl-2013 għal 2,9 % fl-2014. Meta jitqiesu dawn il-korrezzjonijiet għal reviżjonijiet ‘l isfel fit-tkabbir potenzjali tal-produzzjoni (+ 0,0 pp tal-PDG) u dħul imprevist (+ 0,2 pp tal-PDG) meta mqabbla mal-previżjoni saret fiż-żmien meta nħarġet ir-rakkomandazzjoni tal-Kunsill, l-isforz fiskali annwali għall-2014 huwa ta’ 0,6 % tal-PDG. B'korrezzjoni għall-impatt negattiv tal-bidla għall-ESA 2010 fuq l-ispiża ta’ krediti tat-taxxa pagabbli, żvilupp meqjus barra mill-amforzbitu ta’ kontroll mill-gvern, irendi valutazzjoni minn fuq għal isfel tal-konsolidament fiskali għal 0,7 % tal-PDG u b’hekk jaqa’ kemmxejn inqas mill-konsolidament rakkomandat ta’ 0,8 % tal-PDG. Meta mqabbla max-xenarju ekonomiku li jirfed ir-Rakkomandazzjoni tal-Kunsill tal-21 ta’ Ġunju 2013, il-miżuri addizzjonali ta’ dħul implimentati, flimkien mal-iżviluppi fuq in-naħa tal-infiq aġġustati għall-ESA 2010, jammontaw għal 1,1 % tal-PDG, f’konformità mal-livell ikkunsidrat meħtieġ mill-Kunsill fil-21 ta’ Ġunju 2013 (‘il fuq minn 1 % tal-PDG”). Dan il-konsolidament kumulat matul l-2013-2014 għalhekk huwa ta’ 1,9 % tal-PDG abbażi tal-bidla kkoreġuta fil-bilanċ strutturali, ma tilħaqx il-mira ta’ 2,1 % tal-PDG irrakkomandata mill-Kunsill. Abbażi ta’ valutazzjoni minn isfel għal fuq, l-isforz kumulattiv huwa marġinalment ogħla minn 1,0 %, f’konformità mal-livell ikkunsidrat meħtieġ mill-Kunsill. (17) Id-distakk bejn il-valutazzjoni minn fuq għal isfel u minn isfel għal fuq tal-konsolidament fiskali jirriżulta l-aktar mir-reviżjoni ‘l isfel fl-inflazzjoni sa minn Ġunju 2013. B’mod partikolari, għall-2014, il-previżjonijiet ta’ tkabbir fid-deflatur tal-PDG ġie rivedut ‘l isfel b’0,9 pp bejn ir-Rakkomandazzjoni tal-Kunsill tal-21 ta’ Ġunju 2013 u l-previżjonijiet tax-xitwa tal-Kummissjoni għall-2015. Id-dħul mit-taxxa huma ferm milquta minn reviżjonijiet ‘l isfel fl-inflazzjoni. B’paragun, l-infiq pubbliku, li fi Franza huwa spiss xprunat minn normi adottati f’termini nominali, huwa inqas affettwat minn reviżjonijiet fl-inflazzjoni matul is-sena. Id-deterjorament li jirriżulta fil-bilanċ nominali mhuwiex ikkoreġut fil-kalkolu tal-bilanċ strutturali, li jqis biss id-differenza fil-produzzjoni f’termini ta’ volum. Valutazzjoni minn fuq għal isfel tal-konsolidament fiskali huwa għalhekk sensittiv għar-reviżjonijiet fl-inflazzjoni. Rigward l-indikatur minn isfel għal fuq, id-dħul ta’ miżuri diskrezzjonarji adottati fl-2014 jistgħu jiġu kkunsidrati bħala li ġew affettwati biss marġinalment mill-inflazzjoni anqas milli kien mistenni. Sal-punt li xi elementi tal-infiq pubbliku taħt il-kontroll tal-gvern aġġustaw għal inflazzjoni aktar baxxa, seta' kien hemm impatt pożittiv fuq l-indikatur minn isfel għal fuq. Madankollu, l-aktar minħabba l-iffriżar implimentat fuq għadd ta’ nefqiet pubbliċi fl-2014, l-impatt globali tar-reviżjoni 'l isfel fl-inflazzjoni fuq minn isfel għal fuq x’aktarx li kien limitat. (18) B’mod ġenerali, fid-dawl ta’ dan ta’ hawn fuq, l-evidenza disponibbli ma tippermettix li wieħed jikkonkludi dwar xi azzjoni effettiva. (19) Il-proporzjon tad-dejn pubbliku għall-PDG, li kien jirrappreżenta 78,8 % fl-2009 żdied b’mod rapidu minn dak iż-żmien għal 92,2 % fl-2013. Skont it-tbassir tax-xitwa 2015 tal-Kummissjoni, il-proporzjon tad-dejn se jkompli jogħla matul il-perjodu previst, għal 95,3 % fl-2014, 97,1 % fl-2015 u 98,2 % fl-2016 abbażi ta' defiċits tal-amministrazzjoni pubblika li għadhom relattivament għolja, u tkabbir nominali mrażżan tal-PDG. Aġġustamenti bejn il-fondi u l-flussi huma mistennija li jikkontribwixxu b’mod negattiv għall-iżviluppi tad-dejn matul il-perjodu ta’ tbassir. (20) Abbażi tat-tbassir tax-xitwa 2015 tal-Kummissjoni, id-defiċit nominali huwa mistenni li jilħaq 4.1 % tal-PDG fl- 2015, ferm’ il fuq minn 2,8 % tal-mira tal-PDG stabbilita fir-Rakkomandazzjoni tal-Kunsill tal-21 ta’ Ġunju 2013 u l-valur referenzjarju ta’ 3 % tal-PDG. Id-deterjorament konsiderevoli fil-qagħda baġitarja li tirriżulta mill-qagħda ġeneralment aktar dgħajfa tal-ekonomija meta mqabbla ma' dik sottostanti għar-Rakkomandazzjoni tal-Kunsill tal-21 ta' Ġunju 2013 jissuġġrixxi li rakkomandazzjoni riveduta skont l-Artikolu 126(7) TFUE għal Franza, li tistipula skadenza ġdida biex jiġi kkoreġut id-defiċit hija ġġustifikata, skont ir-regoli tal-Patt ta' Stabbiltà u Tkabbir. (21) Fil-21 ta’ Novembru 2014, l-awtoritajiet Franċiżi ppreżentaw ittra lill-Kummissjoni li permezz tagħha Franza ħadet l-impenn li tagħmel għadd ta’ riformi strutturali li jimplimentaw ir-Rakkomandazzjonijiet tal-2014 speċifiċi għall-pajjiż maħruġa mill-Kunsill fit-8 ta’ Lulju 2014. Fit-12 ta’ Diċembru 2014, il-Gvern ippubblika aġenda ta’ riforma li tiddeskrivi l-prijoritajiet ta’ riforma sal-2017. Din l-aġenda ta’ riforma kienet ikkonfermat f’Komunikazzjoni dwar il-Programm Nazzjonali ta’ Riforma li ġie ppubblikat fit-18 ta’ Frar 2015. L-awtoritajiet ipprovdew ukoll kwantifikazzjoni tal-impatt makroekonomiku mistenni tar-riformi strutturali ewlenin mibdija mill-2012. Ir-riformi ewlenin deskritti b’mod partikolari jinkludu tnaqqis fil-kost tax-xogħol permezz tas-CICE u tnaqqis addizzjonali fil-kontribuzzjonijiet tas-sigurtà soċjali ta’ min iħaddem permezz tal-pacte de responsabilité et de solidarité (patt ta' responsabbiltà u solidarjetà). Huwa mistenni li dawn il-miżuri jikkontribwixxu biex jagħtu spinta lit-tkabbir u titjieb is-sostenibbiltà tal-finanzi pubbliċi u għalhekk ma għandhomx jitreġġgħu lura. Madankollu, l-impatt sħiħ ta’ tnaqqis fil-kost tax-xogħol ikun jeħtieġ riformi komplementari tas-suq tax-xogħol bil-għan li jitnaqqsu r-riġiditajiet fil-pagi. Barra minn hekk, riformi addizzjonali deskritti mill-Gvern jinkludu, inter alia, ir-riforma tal-pensjonijiet tal-2014, miżuri biex jiġu riformati l-awtoritajiet lokali, biex jitjieb l-ambjent tan-negozju, u biex tiżdied il-kompetizzjoni fis-servizzi. B’mod partikolari, l-abbozz tal-Liġi dwar it-Tkabbir u l-Attività Ekonomika jindirizza t-tħassib li għandhom il-professjonijiet legali dwar il-kompetizzjoni, jiftaħ is-settur tat-trasport bil-kowċ, inaqqas l-ostakli għad-dħul fil-kummerċ bl-imnut u jissemplifika r-regoli għal xogħol nhar ta’ Ħadd. Barra minn hekk, jipprevedi wkoll riforma fil-proċeduri ta' tilwim li jirrigwarda s-sensji individwali. B’kollox, ir-riformi strutturali li nbdew mill-2013 huma mistennija li jikkontribwixxu għat-tkabbir ekonomiku u s-sostenibbiltà fit-tul tal-finanzi pubbliċi. Madankollu, il-kwantifikazzjoni mill-awtoritajiet li dawn ir-riformi se jagħtu spinta lill-PDG bi 3,3 pp sal-2020 jidher li huwa sopravalutat. (22) L-informazzjoni u impenji pprovduti mill-awtoritajiet Franċiżi dwar riformi strutturali jmorru fid-direzzjoni t-tajba fid-dawl tar-rekwiżiti imniżżla fil-Komunikazzjoni tal-Kummissjoni COM(2015) 12 tat-13 ta’ Jannar 2015 “L-aħjar użu tal-flessibbiltà fir-regoli eżistenti tal-Patt tal-Istabbiltà u Tkabbir” sabiex Franza biex tkun tista’ tibbenefika minn estensjoni tal-iskadenza għall-korrezzjoni tad-defiċit eċċessiv b’aktar minn sena. Madankollu, fil-Komunikazzjoni tagħha "Is-Semestru Ewropew 2015: Valutazzjoni tal-isfidi ta’ tkabbir, il-prevenzjoni u l-korrezzjoni ta’ żbilanċi makroekonomiċi, u r-riżultati tal-analiżijiet fil-fond skont ir-Regolament (UE) Nru 1176/2011 "il-Kummissjoni indikat ir-rispons limitat minn Franza għal rakkomandazzjonijiet preċedenti fid-dawl tal-iżbilanċi makroekonomiċi, u kkonkludiet li Franza għandha żbilanċi eċċessivi li jeħtieġu monitoraġġ speċifiku u azzjoni politika deċiżiva. Il-Kummissjoni se tikkunsidra li f’Mejju, b’kunsiderazzjoni tal-livell ta’ ambizzjoni tal-Programm Nazzjonali ta’ Riforma u impenji oħra ppreżentati minn dik id-data, jekk tirrakkomandax lill-Kunsill li jadotta rakkomandazzjonijiet, skont l-Artikolu 7(2) tar-Regolament (KE) Nru 1176/2011, li jistabbilixxi l-eżistenza ta’ żbilanċ eċċessiv u li jirrakkomanda li Franza tieħu azzjoni korrettiva, li għandha tiġi stabbilita fi pjan ta’ azzjoni korrettiva. Ir-riformi strutturali huma essenzjali mhux biss biex jiġu indirizzati żbilanċi eċċessivi u jissaħħaħ it-tkabbir potenzjali, iżda wkoll biex tiġi żgurata s-sostenibbiltà tal-finanzi pubbliċi. (23) Li Franza tingħata sena addizzjonali li hija r-regola skont ir-Regolament tal-Kunsill (KE) Nru 1467/97, ikun eżiġenti wisq f'dan l-ambjent ekonomiku dgħajjef minħabba li jkun jeħtieġ titjib annwali medju fil-bilanċ strutturali fl-2015 u l-2016 ta’ aktar minn 1,0 % tal-PDG,’il fuq mill-konsolidament annwali medju rrakkomandat mill-Kunsill fil-21 ta’ Ġunju 2013 għall-2013-2015. Abbażi tat-tbassir tax-xitwa 2015 tal-Kummissjoni, aġġustament bħal dan jista’ jkollu impatt negattiv ħafna fuq it-tkabbir kemm fl-2015 kif ukoll fl-2016. Għalhekk, u filwaqt li jitqiesu l-pjanijiet ta’ riforma strutturali mħabbra minn Franza u l-Programm ta’ Riforma Nazzjonali li għadu mistenni, skont il-Komunikazzjoni msemmija hawn fuq tat-13 ta’ Jannar 2015, jidher li jkun adegwat li l-iskadenza għal Franza sabiex tintemm il-qagħda ta’ żbilanċ eċċessiv tiġi estiża b’sentejn. L-awtoritajiet Franċiżi għandhom jiżguraw li kemm ir-riformi adottati kif ukoll dawk ippjanati jiġu implimentati kompletament u, fejn ikun meħtieġ, imsaħħa. Skont il-Komunikazzjoni msemmija hawn fuq tat-13 ta’ Jannar 2015, jekk Franza tonqos milli timplimenta aġenda ta’ riforma ambizzjuża, il-Kummissjoni se tqis dan bħala fattur aggravanti meta tkunu qed tiġi vvalutata azzjoni effettiva b’reazzjoni għal din ir-Rakkomandazzjoni. (24) Li Franza tingħata sentejn addizzjonali jkun jimplika miri ta’ defiċit nominali ta’ 4,0 % tal-PDG fl-2015, 3,4 % tal-PDG fl-2016 u 2,8 % tal-PDG fl-2017. It-titjib annwali sottostanti fil-bilanċ tal-baġit strutturali jkun ta’ 0,5 % tal-PDG fl-2015, 0,8 % tal-PDG fl-2016 u 0,9 % fl-2017. Għall-2015, l-aġġustament ikun għalhekk 0,2 pp ogħla miż-0,3 % tat-titjib tal-PDG fil-bilanċ strutturali mistenni bbażat fuq il-previżjoni tax-xitwa 2015 tal-Kummissjoni. Fix-xenarju tal-linja bażi għall-2015 u l-2016, abbażi tal-previżjoni tax-xitwa 2015 tal-Kummissjoni, il-miżuri previsti li ġew ikkunsidrati fuq in-naħa tad-dħul huma stmati li jammontaw għal 0,1 % u -0,1 % tal-PDG rispettivament. Għall-2017, il-miżuri diskrezzjonarji inklużi fil-previżjoni estiża jammontaw għal -0,2 % tal-PDG. Dawn jinkludu t-tneħħija mħabbra tal-contribution sociale de solidarité des sociétés kif ukoll it-tnaqqis gradwali fir-rata statutorja tat-taxxa fuq il-kumpaniji. (25) Sabiex jinkisbu l-miri baġitarji, huwa kruċjali li l-awtoritajiet jimplimentaw kompletament il-miżuri diġà mħabbra għall-2015 u jispeċifikaw, jadottaw u jimplimentaw malajr il-miżuri addizzjonali meħtieġa biex jinkisbu l-miri baġitarji fl-2015, 2016 u 2017. B’mod partikolari, il-biċċa l-kbira tal-miżuri li jirfdu l-impenn li ħadet Franza biex tnaqqas it-tendenza proġettata fl-infiq pubbliku b’EUR 50 biljun sal-2017 għad iridu jiġu speċifikati għall-2016 u l-2017. B’mod ġenerali, is-sitwazzjoni se jkollha tiġi mmonitorjata mill-qrib u l-awtoritajiet għandhom ikunu lesti biex jieħdu azzjoni korrettiva f’każ li jkun hemm devjazzjonijiet fin-nefqa jew rendita inqas milli mistenni mid-dħul tal-miżuri diskrezzjonali. ADOTTA DIN IR-RAKKOMANDAZZJONI: (1) Franza għandha ttemm il-qagħda attwali ta’ defiċit eċċessiv mhux aktar tard mill-2017. (2) Franza għandha tilħaq defiċit nominali ta’ 4,0 % tal-PDG fl-2015, 3,4 % tal-PDG fl-2016 u 2,8 % tal-PDG fl-2017, li huwa konsistenti mal-kisba ta’ titjib fil-bilanċ strutturali ta’ 0,5 % tal-PDG fl-2015, 0,8 % tal-PDG fl-2016 u 0,9 % tal-PDG fl-2017. Dan ikun jeħtieġ miżuri addizzjonali ta’ 0,2 % tal-PDG fl-2015, 1,2 % tal-PDG fl-2016 u 1,3 % tal-PDG fl-2017 skont it-tbassir estiż tax-xitwa 2015 tal-Kummissjoni. (3) Franza għandha timplimenta kompletament il-miżuri li diġà ġew adottati għall-2015 u jiżguraw, sal-aħħar ta’ April 2015, konsolidament fiskali addizzjonali kif stipulat fil-paragrafu (2). Dan ikun jeħtieġ l-ispeċifikazzjoni, l-adozzjoni u l-implimentazzjoni ta’ miżuri diskrezzjonarji strutturali addizzjonali ekwivalenti għal 0,2 % tal-PDG biex jingħalaq id-distakk mat-titjib rakkomandat fil-bilanċ strutturali ta’ 0,5 % tal-PDG għall-2015. (4) Franza għandha żżid l-isforzi tagħha biex tidentifika opportunitajiet ta’ tfaddil fis-subsetturi kollha tal-amministrazzjoni pubblika, inkluż fuq is-sigurtà soċjali u fil-livell ta’ gvern lokali u tuża kull qligħ mhux mistenni għat-tnaqqis tad-defiċit. Il-miżuri ta’ konsolidament tal-baġit għandhom iwasslu għal titjib fit-tul fil-bilanċ strutturali tal-amministrazzjoni pubblika u ma għandhiex tkun ta’ detriment għat-titjib tal-kompetittività tal-ekonomija Franċiża. (5) Il-Kunsill jistabbilixxi l-iskadenza tal-10 ta' Ġunju 2015 sabiex Franza tieħu azzjoni effettiva u, f'konformità mal-Artikolu 3(4a) tar-Regolament tal-Kunsill (KE) Nru 1467/97, tirrapporta fid-dettall l-istrateġija ta' konsolidazzjoni prevista biex jintlaħqu l-miri. Franza għandha tirrapporta fid-dettall dwar (i) il-miżuri diskrezzjonarji strutturali addizzjonali, li jirrappreżentaw 0,2 % tal-PDG, adottati sabiex jiġi żgurat li jinkiseb it-titjib irrakkomandat fil-bilanċ strutturali fl-2015; u (ii) il-miżuri baġitarji ewlenin deskritti biex tintlaħaq din il-mira fis-snin 2016 u 2017. Il-“Loi de programmation des Finances Publiques” għandha tiġi aġġornata biex tirrifletti l-perkors il-ġdida ta' aġġustament. Evalwazzjoni indipendenti ex ante tal-miżuri ewlenin li fuqhom għandu jkun ibbażat l-aġġustament għall-2016 u l-2017 għandha tiġi pprovduta mill-awtoritajiet Franċiżi qabel l-iskadenza. (6) Franza għandha tirrapporta lill-Kummissjoni u lill-Kumitat Ekonomiku u Finanzjarju kif meħtieġ skont l-Artikolu 10 tar-Regolament tal-Kunsill (UE) Nru 473/2013, f’konformità mal-ispeċifikazzjonijiet stabbiliti fir-Regolament (UE) Nru 877/2013 ta’ Delega tal-Kummissjoni. Ir-rapport għandu jiġi ppreżentat għall-ewwel darba sal-10 ta’ Diċembru 2015 u kull sitt xhur minn hemm ’il quddiem. Ir-rapporti ppreżentati fl-10 ta’ Diċembru għandhom jirrapportaw dwar l-abbozz tal-baġit aġġornat b’rispons għal Opinjoni tal-Kummissjoni dwar l-Abbozz tal-Pjan Baġitarju għall-2016. Ir-rapport bl-iskadenza tal-10 ta’ Ġunju għandu jkompli jaġġorna u jispeċifika l-informazzjoni dettaljata dwar il-miżuri baġitarji speċifiċi ppjanati jew diġà meħuda biex jinkiseb it-titjib rakkomandat fil-bilanċ strutturali tas-sena ta’ wara u jiżgura l-korrezzjoni f’waqtha u sostenibbli tad-defiċit eċċessiv sad-data ta’ skadenza. Franza tirrapporta dwar il-pjan ta’ riforma ppreżentat fil-Komunikazzjoni ppubblikata fit-18 ta’ Frar 2015 u li sussegwentement jiġi kkumplimentat aktar fil-Pjan ta’ Riforma Nazzjonali li jiġi strettament implimentat sabiex jitjiebu l-prospetti ta’ tkabbir u jikkontribwixxi għas-sostenibbiltà fit-tul tal-finanzi pubbliċi. Se jkun importanti li l-konsolidazzjoni fiskali tiġi sostnuta permezz tal-implimentazzjoni ta’ riformi strutturali komprensivi u ambizzjużi, f’konformità mar-rakkomandazzjonijiet li l-Kunsill indirizza lil Franza fil-kuntest tas-Semestru Ewropew u b’mod partikolari dawk relatati mal-Proċedura ta’ Żbilanċ Makroekonomiku. Din ir-rakkomandazzjoni hija indirizzata lir-Repubblika ta' Franza. Magħmul fi Brussell, Għall-Kunsill Il-President [1] Id-dokumenti kollha relatati mal-proċedura tad-defiċit eċċessiv ta' Franza jinsabu hawn: http://ec.europa.eu/economy_finance/economic_governance/sgp/deficit/countries/france_en.htm. [2] ĠU L 209, 2.8.1997, p. 6.